Det er Danmarks årlige flagdag for landets udsendte soldater. Over hele Nordjylland markeres dagen, og Frederikshavn er i år vært for den officielle Jyske Flagdag.

Dannebrog bliver mandag hejst over hele Nordjylland til ære for landets udsendte og veteraner. I år bliver dagen særlig stor i Frederikshavn. Byen har nemlig fået æren af at være værtsby for Den Jyske Flagdag, og markeringen kommer til at foregå flere centrale steder i byen. - Vi er optagede af at hylde vores veteraner og alle, der har været udsendt i Danmarks tjeneste, og det, at vi er udpeget til at stå for den store fejring i Jylland, det er vi vældig beærede over, siger borgmester, Birgit S. Hansen, Soc.Dem. Frederikshavn Kommune er en af de kommuner, der har flest veteraner per indbygger, og byen er også hjemsted for Flådestation Frederikshavn. - Jeg kender veteraner, der ikke længere gør tjeneste, og det er en stor dag for dem, hvor de mindes, at de var afsted. Det betyder også meget for de pårørende, og det er mest af alt en højtidelig dag, siger Birgit S. Hansen. Vigtigt at huske veteraner og udsendte hele året I Frederikshavn bliver dagen markeret med mindegudstjeneste i Frederikshavn Kirke og herefter er der march fra kirken til Rådhuspladsen, hvor der vil være parade og taler, blandt andet fra Kultur- og Kirkeminister Ane Halsboe-Jørgensen, Soc.Dem. Dagen igennem vil fokus være på de soldater, sundhedspersonale, politi og andre, der har været udsendt til Danmarks internationale missioner. Dagen bruges også til at mindes de soldater og udsendte, der ikke kom hjem fra missionerne igen. - Det er en dag, hvor der er tid til eftertænksomhed, for der er nogen, der ikke kom hjem eller blev skadet, da de var udsendt, og dem mindes vi, siger Birgit S. Hansen og understreger, at hyldesten ikke klares med én dag alene. - Vi skylder vores veteraner, at vi ikke kun på flagdagen, men stort set hver eneste dag tænker på, hvilken indsats de har ydet for os. Vi respekterer og beundrer alle de faggrupper, der tager ud. Stor parade gennem Aalborg Den danske flagdag har været afholdt siden 2009, og den markeres som en national begivenhed med en række lokale arrangementer. I Nordjylland er der traditionen tro en stor markering i Aalborg, hvor soldater og veteraner fra Trænregimentet, Air Transport Wing, Hjemmeværnet, Nordjyllands Politi, Soldaterforeninger, Interforce og Aalborg Kommune deltager. Mandag eftermiddag vil soldaterne gå i parade gennem byen fra Gammeltorv til Aalborg Kongres- og Kulturcenter. Se indslag fra 2021, da flagdagen blev markeret i Aalborg: Arrangementer i Nordjylland Flagdagen bliver også markeret i de andre nordjyske kommuner. Du kan se en oversigt over arrangementerne herunder: Frederikshavn Kommune: Mindegudstjeneste i Frederikshavn Kirke klokken 11. Herefter march fra kirken til Rådhuspladsen. Klokken 12.30 er der parade med flere taler på Rådhuspladsen. Herefter reception for veteraner og deres pårørende i Det Musiske Hus. Aalborg Kommune: Mindestund ved Soldatens Sten ved Aalborg Forsvars- og Garnisonsmuseum klokken 12.30. Parade på Gammeltorv klokken 14. March gennem byen klokken 14.30-15. Rute: Gammel Torv - Østergade - Bispensgade - Vesterbro - Aalborg Kongres- og Kulturcenter. Mariagerfjord Kommune, Vesthimmerlands Kommune og Rebild Kommune er gået sammen om en festlig sammenkomst i Hadsund for kommunernes veteraner og udsendte fra Forsvaret, Beredskabsstyrelsen og Politiet. Den nærmeste familie er også inviteret. Jammerbugt Kommune: Markering af flagdagen i DGI Huset Aabybro klokken 9.30 til 11.15. Hjørring Kommune: Hjørring Marineforening markerer flagdagen klokken 8 i Marinestuen i Hjørring. Brønderslev Kommune: Arrangement fra 15 til 17 i Brønderslev Kirke. Her vil der være udstilling med køretøjer og personel i udrustning fra Aalborg Kaserner. Thisted Kommune: March gennem byen fra Håndværker Torv til Store Torv klokken 16 til 16.35. Herefter taler. Klokken 17.15 er der reception på Thisted Rådhus.